Der er ballade i Esbjerg fB her kort før sæsonstarten. Træner Jonas Dal er fyret, og på ledelsesplan er Johnny Nim trådt ud af bestyrelsen, som nu kun består af fire mand.

Esbjerg fB meddelte tidligere onsdag, at Johnny Nim har forladt klubbens bestyrelse.

»Det er mange ting, der gør, at jeg har valgt at træde ud. Bundlinjen er, at jeg ikke er enig i de dispostioner, bestyrelsen foretager, og så må man jo give plads til nye kræfter,« siger Johnny Nim til bt.dk.

Han vil ikke ud med, hvilke ting der har gjort, at han har valgt at trække sig. Men direkte forespurgt til træner-situationen, hvor Esbjerg i sidste uge valgte at fyre Jonas Dal, svarer han:

»Jonas Dal har aldrig været min kop te. Der er for meget kravlegård over ham. Det er i mine øjne en fornuftig disposition at skille sig af med Jonas Dal.«

Men i det civile liv er Johnny Nim landsformand for fagforeningen Det Faglige Hus, der er sponsor for FC Midtjylland. Og her ligger en del af forklaringen begravet.

Johnny Nim har også tilbudt at sponsorere Esbjerg fB, men det har der ikke været stemning for.

»Jeg er fra Esbjerg, og jeg vil naturligvis gerne være hovedsponsor i Esbjerg fB. Jeg ved ikke, hvem der har afvist sponsoratet, men det er jo ikke småpenge, vi taler om. Der er en stor skuffelse for mig, at Det Faglige hus ikke har kunne få det hovedsponsorat,« siger Johnny Nim.

Tilbage i bestyrelsen er direktør Kristoffer Jarl Kristensen, der også er fungerende bestyrelsesformand i klubben, filialdirektør Palle Guldager Kristensen, direktør Ole Juul Jørgensen og centerchef Søren Copsø, som er udpeget af klubbens amatørafdeling.